ཡང་ཚེ་ཐར་གཏོང་བ་ནི་བོད་ཀྱི་དམངས་ཁྲོད་དུ་ཁྱབ་རྒྱ་ཆེ་བས།ཆོས་ལུགས་ཡིན་ནའང་འདྲ།དམངས་སྲོལ་གྱི་ལུགས་སྲོལ་ཡིན་ནའང་འདྲ།གང་ལྟར་གཞན་ལ་འཚེ་བ་མི་བྱེད་པ་དང༌།རང་གཞན་གྱི་སྲོག་གི་རིན་ཐང་འདྲ་མཉམ་དང་བརྩི་བཀུར་གྱི་སྟེང་ནས་གཞན་འཚེ་འཇིགས་པ་དང་སྡུག་བསྔལ་ལས་ཐར་བར་བྱེད་པའི་བྱ་སྤྱོད་ཅིག་སྟེ།འདི་ནི་དམ་པ་ལྷ་ཆོས་ལས་མང་པོ་གསུང་ཡོད་པས་འདིར་རྒྱས་སྤྲོས་མི་བྱའོ།།འཇིག་རྟེན་ཆོས་ཉིད་ཀྱི་སྟེང་ནས་བཤད་ན་རྒྱུ་འབྲས་ཀྱི་རིག་པ་ཞིག་སྟེ་ཕ་རོལ་བོར་ཕན་བཏགས་ན་རང་ལ་ཕན་བཏགས་པ་དང༌།ཕ་རོལ་བའི་ཚེ་སྲོག་བསྐྱབ་ནས་ཚེ་སྦྱིན་བྱས་ན་རང་གི་ཚེ་རིང་བ།དཔེར་ན།དབུགས་ཆད་ལ་ཉེ་བའི་མི་ནད་པ་ཞིག་ལ་མཚོན་ན།སྨན་ཁང་དུ་སོང་ནས་དབུགས་ཐུན་བརྒྱབ་ན་ཕན་པ་ཡོད་པ་མངོན་སུམ་གྱིས་གྲུབ་པས་སེམས་ཅན་གྱི་སྲོག་བླུས་ཏེ་ཚེ་སྲོག་གི་རྒྱུན་བསྲིངས་པ་ཡང་ཕན་ཡོན་འདྲ་འདྲ་ཡིན་ནོ།།འཇིག་རྟེན་ཁམས་ཀྱི་དངོས་པོ་རྩ་ཆེན་ཐམས་ཅད་རང་གི་མདུན་དུ་སྤུངས་ཀྱང་རང་སྲོག་དང་བརྗེ་རྒྱུ་ཕངས་པ་ལྟར།ཚེ་སྲོག་ནི་རིན་ཐང་གཞལ་དུ་མེད་པའི་རིན་པོ་ཆེ་ཉག་ཅིག་ཡིན།ཁྱེད་ཀྱིས་སེམས་ཅན་གྱི་ཚེ་སྲོག་དེ་བླུས་ན་རིན་ཐང་དེ་དང་མཉམ་པའི་དགེ་ཚོགས་ཀྱི་བསོད་ནམས་བསྐྲུན་ཡོད།གཞན་ཡང་སེམས་ཅན་དེ་དག་རང་རང་གནས་སའི་རང་བྱུང་ཁམས་ལ་བཏང་བ་ནི་བཙོན་མ་ཞིག་བཙོན་ཁང་ལས་བླངས་ནས་རང་གི་ཕ་ཡུལ་དུ་བསྐྱལ་བ་ལྟ་བུ་ཞིག་ཡིན།